
Egyesült erővel Északon: Az Észak-európai együttműködés a mai kor kihívásainak tükrében

Bevezetésként a dolgozat azt szeretné bemutatni, hogy hogyan definiálhatjuk az északi régiót („Norden”), tehát a leíró részben a skandináv, illetve északi régió definiálásának problémaköre jelenik meg. Az elemzés első része továbbá történelmi áttekintést ad az északi országok kapcsolatáról és azokat a közös csatlakozási pontokat szeretné kiemelni, melyek a történelmi háttérnek köszönhetően összekötik ezen államokat, s melyeket a gazdasági tényezők mellett összetartó erőként lehet bemutatni. Példákkal szeretném illusztrálni, hogy milyen északi unióra való törekvéseket láthattunk a történelem során, s hogy ezek mennyiben adtak ideológiai alapot a 20. század második felében felerősödött északi együttműködésnek.
A dolgozat arra kíván választ adni, hogy több-e Norden, mint regionális együttműködés, illetve ez az északi (intézményesített) együttműködés tekinthető-e egy kisebb uniónak több nézőpontból: egy geopolitikai, európai, egy politikai, Európai Uniós, illetve egy szélesebb, nemzetközi perspektívából.
Azt szeretném továbbá elemezni, hogy mi az, ami életre hívta az Északi Tanácsot és a 60 éve fennálló, intézményi keretek között működő sikeres északi együttműködést. A dolgozat ezen része az északi országok esetében a közös múltban, kultúrában és szocializációban rejlő elemeket vizsgálja, melyek szoros együttműködéshez vezettek az északi régióban, valamint bemutatja az Északi Tanács törekvéseit és azt a magas fokú integrációt, mely a mindennapi élet területén ment végbe az 1950-es évektől kezdve.
A dolgozat második felében arra térek ki, hogy az északi országok a hidegháború alatt és azt követően milyen különböző stratégiákat választottak nemzetközi színtéren és ez hogyan befolyásolta az északi együttműködés jövőbeli lehetőségeit.
A dolgozat fontos kérdésként vizsgálja, hogy milyen irányba haladhat az északi együttműködés az európai integráció tükrében, hogy milyen hatással van az az északi, szubregionális együttműködésre. A dolgozat egyfajta kitekintést próbál nyújtani a jövőbeni északi külpolitikai együttműködés lehetőségeiről. Kitér arra, hogy a mélyülő európai integráció milyen változásokat eredményezhet egy történelmi jelentőségű, azonban példaértékűen szoros kulturális együttműködés esetében. Végezetül pedig összefoglalja az elemzést, s az együttműködés reális jövőbeli lehetőségeit vizsgálja.



